Diari Oficial de la Generalitat Valenciana


Sumari del DOGV 8173, del 20-11-2017 (2017/10591)

DECRET 179/2017, de 10 de novembre, del Consell, d'aprovació d'ajudes per a actuacions d'emergència en els països del Sahel per la crisi alimentària.
-----------------------------------------------------------------------------------------------------------------------------------------------------

### Dades del document

Número de DOGV
:   8173

Data del DOGV
:   20-11-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/10670


Data del document
:   10-11-2017

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Decret

Correcció d'errades

 Descriptors 

:   * Conselleria de Transparència, Responsabilitat Social, Participació i Cooperació
    * ajuda pública

DECRET 179/2017, de 10 de novembre, del Consell, d'aprovació d'ajudes per a actuacions d'emergència en els països del Sahel per la crisi alimentària. [2017/10287]  
La Llei 6/2007, de 9 de febrer, de la Generalitat, de cooperació al desenvolupament de la Comunitat Valenciana, estableix, com a actuacions d'acció humanitària, les encaminades a pal·liar en altres països els efectes originats pels desastres naturals o els provocats per l'esser humà. També fa referència a l'acció humanitària com un instrument per a dur a terme l'activitat de la Generalitat en aquesta matèria.  
El Sahel és la zona ecoclimàtica i biogeogràfica de transició entre el desert del Sàhara en el nord i la sabana sudanesa en el sud. S'estén a través del nord del continent africà entre l'oceà Atlàntic i el mar Roig. El Sahel cobreix el territori (que va d'oest a est) del nord del Senegal, el sud de Mauritània, Mali, extrem sud d'Algèria, el Níger, el Txad, sud de Sudan i Eritrea. Està delimitat en el nord pel Sàhara i en el sud per la menys àrida sabana.  
Gran part dels 150 milions de persones que habiten el Sahel són víctimes de la inseguretat alimentària, la desnutrició, la violència per conflictes armats, les epidèmies i les conseqüències i els efectes del canvi climàtic que s'han intensificat en els últims anys. Aquesta zona, a més de mantindre uns alts nivells de pobresa, una escassetat de serveis bàsics i unes fluctuacions desmesurades en el preu dels aliments, també viu un ràpid creixement demogràfic.  
La pobresa afecta una de cada dues persones en aquesta zona, la qual cosa converteix la regió del Sahel en una de les més pobres del planeta. La falta d'oportunitats econòmiques, especialment per a la joventut, combinada amb la dèbil provisió de serveis bàsics i la limitada seguretat social agreuja la vulnerabilitat de les comunitats davant de la inseguretat alimentària, la malnutrició i les malalties persistents. En xifres, hi ha quasi 5 milions de persones desplaçades internament, refugiades i repatriades. Específicament, aquesta situació és més pronunciada a la conca del llac Txad.  
En l'actualitat, la potencialitat d'aquesta regió en termes econòmics, polítics i socials es veu amenaçada a causa d'una inestabilitat creixent, que s'ha accentuat pel fet que els estats no tenen una estructura de govern sòlida i, per tant, d'una falta d'institucions fortes i estables.  
  
Els índexs de desnutrició en les regions més seques requereixen una resposta d'emergència. Les agències de Nacions Unides treballen en un pla de resposta primerenca a l'emergència per a aconseguir subministrament d'aliment terapèutic suficient per a abordar les creixents necessitats, mitjançant accions de distribució d'aliments suficients en quantitat i qualitat, incloent-hi aliment terapèutic per als xiquets i xiquetes amb desnutrició.  
Per totes aquestes raons, aquesta situació de crisi humanitària requereix actuacions d'emergència en el territori dels països del Sahel.  
S'ha reunit amb caràcter urgent el Comité Permanent d'Acció Humanitària de la Comunitat Valenciana (CAHE), que és l'òrgan de coordinació de les institucions públiques i les entitats privades de la Comunitat Valenciana que destinen fons a l'acció humanitària plantejada, regulat pel Decret 24/2013, de 25 de gener, del Consell, que exposa la necessitat de conéixer els projectes de les organitzacions no governamentals que tenen una estructura suficient sobre el terreny per a atendre aquesta situació urgent i excepcional.  
La Generalitat ha establert com a objectiu estratègic i com a prioritats que han de complir aquests projectes, les establertes en el Programa de les Nacions Unides per al desenvolupament, que estaran centrades en l'objectiu estratègic de seguretat alimentària i nutrició; així com la zona d'execució, que dins de la zona del Sahel ha de circumscriure's als països següents: Burkina Faso, Mali, el Níger, Nigèria i el Txad, on des de fa uns anys s'assisteix a un agreujament de la desnutrició aguda i un empitjorament de la seguretat alimentària en la regió per l'actuació concomitant de diversos factors. Així mateix, els projectes han d'executar-se en un termini màxim de nou mesos des de la recepció dels fons.  
  
La selecció dels projectes que s'han de subvencionar s'ha fet d'acord amb la Carta humanitària i les normes mínimes per a la resposta humanitària del Projecte Esfera. Aquest projecte va ser iniciat en 1997 per un grup d'organitzacions no governamentals a fi d'elaborar un conjunt de normes mínimes universals en àmbits essencials de les respostes humanitàries. La Carta humanitària i les normes mínimes per a la resposta humanitària són el resultat de l'experiència col·lectiva de moltes persones i organitzacions i, per tant, no representen les opinions de cap entitat en particular, i és l'instrument idoni per a realitzar la valoració i la selecció dels projectes d'acció humanitària.  
  
En aquest context, el procediment més adequat per a articular la resposta humanitària que ofereix la Generalitat davant d'aquesta catàstrofe natural és la concessió directa de subvencions, segons allò que s'ha assenyalat en l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que estableix que, amb caràcter excepcional, podran atorgar-se subvencions per mitjà de concessió directa en els casos en què s'acrediten raons d'interès públic, social o econòmic o humanitari o altres degudament justificades que dificulten la seua convocatòria pública.  
Per a finançar aquestes actuacions, és necessari realitzar una prèvia modificació pressupostària dotant una nova línia de subvenció del programa pressupostari 93.59.14.768.64, Cooperació internacional al desenvolupament, del Pressupost de la Generalitat per a 2017, per un import de 379.365,72 euros.  
Per tot això, amb un informe previ favorable de la conselleria competent en matèria d'hisenda, i a proposta del conseller de Transparència, Responsabilitat Social, Participació i Cooperació i amb la deliberació prèvia del Consell, en la reunió del 10 de novembre de 2017,  
  
  
DECRETE  
  
Primer. Objecte  
1. Aquest decret té per objecte aprovar les bases reguladores per a la concessió directa, amb caràcter excepcional, i per raons humanitàries, d'ajudes per a la realització de projectes d'acció humanitària consistents en actuacions d'emergència per a l'atenció de les necessitats bàsiques de la població dels països del Sahel, a fi d'atendre les necessitats derivades de la crisi alimentària en la zona.  
2. Els projectes hauran d'executar-se en els països de Burkina Faso, Mali, el Níger, Nigèria i el Txad, i hauran de complir l'objectiu estratègic de seguretat alimentària i nutrició, i han de respondre a la prioritat o àrea d'intervenció de distribució d'aliments suficients en quantitat i qualitat, incloent-hi aliment terapèutic per als xiquets i a les xiquetes amb desnutrició.  
3. El període d'execució dels projectes subvencionats s'estendrà a un període de nou mesos que comptaran des del pagament de les subvencions.  
  
Segon. Règim jurídic aplicable  
Aquestes ajudes es regiran, a més pel que estableix aquest decret, pel que preveu la Llei 1/2015 i la Llei 38/2003, de 17 de novembre, general de subvencions, i el seu reglament de desenvolupament aprovat per Reial decret 887/2006, de 21 de juliol, i, amb caràcter més general, pel que preveu la Llei 39/2015, d'1 d'octubre, del procediment administratiu comú de les administracions públiques, i en qualsevol altra disposició normativa que, per la seua naturalesa, poguera resultar d'aplicació.  
  
  
Tercer. Modalitats d'ajuda  
Les ajudes destinades a finançar els projectes emparats per les bases reguladores objecte d'aquest decret adoptaran la modalitat de subvencions.  
  
Quart. Entitats beneficiàries i criteris de selecció  
1. Seran beneficiàries de subvenció les entitats, amb els projectes i els imports detallats en l'annex d'aquest decret.  
2. Per a seleccionar els projectes de les entitats beneficiàries s'ha utilitzat la Carta humanitària i normes mínimes per a la resposta humanitària del Projecte Esfera.  
  
Cinqué. Procediment de concessió  
1. Les subvencions es concediran de forma directa segons disposa l'article 22.2.c de la Llei 38/2003 i l'article 168.1.c de la Llei 1/2015, per concórrer raons humanitàries.  
2. Les bases reguladores de les subvencions es determinen en aquest decret, en compliment del que disposa l'article 28.2 de la Llei 38/2003 i en l'article 67 del seu reglament de desenvolupament aprovat per Reial decret 887/2006, de 21 de juliol, així com en l'esmentat article 168.1.c de la Llei 1/2015.  
  
Sisé. Òrgan competent per a la concessió de les subvencions  
Les subvencions es concediran mitjançant una resolució de la persona titular de la Conselleria de Transparència, Responsabilitat Social, Participació i Cooperació, per delegació del Consell, d'acord amb el que estableixen els apartats 1.a, 4 i 5 de l'article 160 de la Llei 1/2015.  
  
Seté. Finançament  
1. Per a atendre les obligacions de contingut econòmic que es deriven de la concessió d'aquestes subvencions, d'acord amb la previsió legal de l'últim paràgraf de l'article 168 de la Llei 1/2015, mitjançant la modificació pressupostària i una vegada aprovat aquest decret, es crearà una línia de subvenció, dins del programa pressupostari 61.07.06.643.36, Cooperació internacional al desenvolupament, del Pressupost de la Generalitat per a 2017, per un import de 379.365,72 euros, per al finançament de despeses corrents.  
2. La nova línia es dotarà mitjançant dues transferències de crèdit:  
a) Una per import de 350.000,00 euros procedents de la línia de subvenció S8054000, subvencions per a atenció d'emergència davant de fenòmens naturals o catàstrofes humanitàries.  
b) Una altra per import de 29.365,72 euros procedents de la línia de subvenció S8303000, subvencions destinades a finançar projectes de desastres naturals, conflictes humans i promoció.  
  
Huité. Forma de pagament  
El pagament de la subvenció s'efectuarà, amb caràcter immediat, després de la resolució de concessió, fins al 100 % de l'import, d'acord amb el que estableix l'article 22.4 de la Llei 6/2007, de 9 de febrer, de la Generalitat, de la cooperació al desenvolupament de la Comunitat Valenciana.  
  
Nové. Règim de justificació  
1. La modalitat de justificació d'aquestes subvencions serà la de compte justificatiu amb aportació d'informe d'auditor en els termes que preveu l'article 74 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
En la realització, per part de les entitats auditores, dels treballs de revisió de comptes justificatius de subvencions serà aplicable l'Ordre EHA/1434/2007, de 17 de maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, amb les especialitats previstes en la resolució de concessió.  
2. La justificació de les subvencions que es concedisquen en atenció a la concurrència d'una determinada situació en el perceptor i sempre que siguen executades en tercers països per les agències que pertanguen al sistema de les Nacions Unides i entitats que tinguen un acord subscrit amb aquestes que els reconega com el seu comitè a Espanya, podrà realitzar-se mitjançant el sistema previst en els reglaments financers de les Nacions Unides que siguen d'aplicació, d'acord amb la Convenció sobre privilegis i immunitats de les Nacions Unides.  
  
  
Desé. Incompliments i reintegraments  
1. En els supòsits previstos en els articles 36 i 37 de la Llei 38/2003, l'entitat beneficiària de la subvenció haurà de reintegrar a la Generalitat les quantitats corresponents.  
2. El procediment de reintegrament de subvencions es regirà pel que disposa la Llei 38/2003.  
  
Onzé. Facultat d'execució i desenvolupament  
Es faculta la persona titular de la Conselleria de Transparència, Responsabilitat Social, Participació i Cooperació, per a realitzar totes les actuacions que siguen necessàries per a fer efectiu aquest decret.  
  
Dotzé. Recursos  
Contra aquest decret, que posa fi a la via administrativa, les persones interessades podran interposar, potestativament, recurs de reposició davant del mateix òrgan que l'ha dictat, en el termini d'un mes, comptador des de l'endemà de la publicació, de conformitat amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que preveuen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
València, 10 de novembre de 2017  
  
El president de la Generalitat,  
XIMO PUIG I FERRER  
  
El conseller de Transparència, Responsabilitat Social,   
Participació i Cooperació,  
MANUEL ALCARAZ RAMOS